કોડીનારમાં રહેતા અને મંગલમ સ્ટેશનરી નામે વ્યવસાય કરતા વિમલભાઈ ઠકરારની અંબૂજા વિદ્યાનિકેતન સ્કૂલમાં ધોરણ ૧૦માં અભ્યાસ કરતી વિમાંશી નામની ૧૬ વર્ષની તરૂણી સોમવારે રાત્રીના ૯ કલાકે સહેલીને ઘરે બૂક દેવા નીકળી હતી. મોડીરાત સુધી પૂત્રી ઘરે પરત ન ફરતા રઘુવંશી પરિવારે તેની શોધખોળ શરૂ કરી દીધી હતી. પરંતુ સવાર સુધી કોઈ ભાળ મળી ન હતી. દરમિયાન સવારે કોડીનાર-ઉના બાયપાસ પર લોહિથી લથબલ હાલતમાં તરૂણીનો મૃતદેહ પડ્યો હોવાની જાણ થતાં પોલીસ કાફલો દોડી ગયો હતો. બીજી બાજુ આ બનાવની જાણ થતાં રઘુવંશી પરિવાર પણ પહોંચ્યો હતો. ત્યારે મૃતક તરૂણી પોતાની એકની એક પુત્રી વિમાંશી હોવાની ઓળખ આપી ઠકરાર પરિવાર પડી ભાગ્યો હતો. પોલીસની પ્રાથમિક તપાસમાં વિમાંશીના મૃતદેહ નજીક પુસ્તક પણ મળી આવ્યું હતું. જ્યારે વિદ્યાર્થિનીના ગળા સહિતના ભાગે ૨૫ થી વધુ તિક્ષ્ણ હથિયારના ઘા ઝીંકવામાં આવ્યા હતા. તેમજ તેના પગના ગોઠણ, હાથની કોણી અને ગાલનો ભાગ છોલાઈ ગયો હતો. આ રહસ્યના તાણાવાણા સર્જતા બનાવનો ભેદ ઉકેલવા પોલીસે તરૂણીના મૃતદેહને ફોરેન્સીક પોસ્ટમોર્ટમ માટે જામનગર હોસ્પિટલમાં ખસેડ્યો છે. સાથોસાથ રઘુવંશી સમાજના રોષની નજર રાખી પોલીસે ભેદભરમ સર્જતા હત્યાના બનાવના પર્દાફાશની તપાસ વેગવંતી કરી હત્યાના બનાવમાં શંકાના ઘેરામાં રહેલા અમુક શકમંદોને ઉઠાવી તેમની આકરી પૂછપરછ શરૂ કરી દીધી છે.